-   กลุ่มบริษัท ซีวีดี เอ็นเตอร์เทนเมนท์ จำกัด(มหาชน)
    ได้จดทะเบียนแปรสภาพเป็นบริษัทมหาชนในเดือนกันยายน 2536 และลงทุนในบริษัทย่อย 6
    บริษัท

ในปัจจุบันกลุ่มบริษัทเหลือเงินลงทุนในบริษัทย่อย จำนวน 3 บริษัท ซึ่งประกอบด้วย
บริษัทย่อยที่ยังดำเนินงานอยู่ 2 บริษัท ได้แก่ บริษัท ซีวีดี อินเตอร์เนชั่นแนล จำกัด
ซึ่งเป็นธุรกิจหลัก และบริษัท ซีวีดี มีเดีย จำกัด และบริษัทย่อยที่หยุดดำเนินงานชั่วคราว 1 บริษัท
คือ บริษัท ซีวีดี มิวสิค จำกัด
เนื่องจากวิกฤติการณ์เกี่ยวกับภาวะเศรษฐกิจและการดำเนินงานต่อไปขึ้นอยู่กับแผนงานในอนาคตของบริษัท

-   บริษัทมีผู้ถือหุ้นรายใหญ่ คือ บริษัท บีอีซี เวิลด์ จำกัด (มหาชน)
    โดยมีสัดส่วนการถือหุ้นเป็นจำนวนร้อยละ 20 ของจำนวนหุ้นทั้งหมด (จำนวนหุ้นทั้งหมด
    จะเป็นยอดสุทธิ จากจำนวนหุ้นทุนที่ซื้อคืน)

-   ที่ประชุมคณะกรรมการบริษัท ครั้งที่ 3/2550 เมื่อวันที่ 21 มีนาคม 2550
    ได้มีมติอนุมัติให้บริษัทฯ ดำเนินการลดทุนที่ชำระแล้ว โดยวิธีการตัดหุ้นที่ซื้อคืน
    และยังมิได้จำหน่าย จำนวน 3,600,000 หุ้น คิดเป็นจำนวนเงิน 36,000,000 บาท
    อันจะทำให้ภายหลังการดำเนินการลดทุนดังกล่าว บริษัทฯ จะมีทุนที่เรียกชำระแล้ว
    32,400,000 มูลค่าที่ตราไว้หุ้นละ 10 บาท เป็นจำนวนเงิน 324,000,000 บาท

-   ในปัจจุบัน บริษัทเป็นบริษัท Holding Company
    เนื่องจากบริษัทได้หยุดการดำเนินธุรกิจด้านการผลิตตลับวีดีโอเทปในเดือนกันยายน 2545
    ตามมติที่ประชุมวิสามัญผู้ถือหุ้น ครั้งที่ 1/2545 เมื่อวันที่ 12 กันยายน 2545
    เนื่องจากความต้องการตลับวีดีโอในท้องตลาดลดลงอย่างมาก
    เพราะผู้บริโภคหันไปนิยมสินค้าประเภทวีซีดี และดีวีดีแทน

-   ดังนั้นธุรกิจหลักของกลุ่มซีวีดีจะมาจากการดำเนินงานของบริษัทย่อย - บริษัท ซีวีดี
    อินเตอร์เนชั่นแนล จำกัด ซึ่งประกอบธุรกิจการบันเทิงด้านภาพยนตร์
    โดยมีรายได้หลักจากการจัดการด้านลิขสิทธิ์ภาพยนตร์
    ปัจจุบันบริษัทจะเป็นผู้ถือลิขสิทธิ์การให้เช่า และจัดจำหน่ายส่ง และปลีก ภาพยนตร์ฮอลลีวู้ดค่าย
    Sony Pictures Home Entertainment ของเครือเมเจอร์ และภาพยนตร์จีนชุดของ เอช
    เค ทีวีบี ฮ่องกง ในรูปแบบของ วีดีโอซีดี ภาพยนตร์ซีรี่ส์เกาหลี
    ละครไทยของสถานีโทรทัศน์ไทยทีวีสีช่อง 3 ในรูปแบบวีดีโอซีดี และดีวีดี

ธุรกิจดังกล่าวมีการแข่งขันสูงทั้งจากคู่แข่งที่ดำเนินการถูกต้องตามกฎหมาย
และไม่ถูกต้องตามกฎหมาย โดยเฉพาะอย่างยิ่งสถานการณ์การละเมิดลิขสิทธิ์ในปัจจุบัน
ได้ทวีความรุนแรงมากขึ้นเป็นลำดับ ประกอบกับภาวะเศรษฐกิจในปัจจุบันได้ชะลอตัวลง
อันเนื่องมาจากปัญหาราคาน้ำมัน ค่าเงินบาท และความไม่แน่นอนทางการเมือง
ทำให้ผู้บริโภคลดการใช้จ่ายลง ซึ่งส่งผลกระทบต่อการดำเนินธุรกิจของบริษัทโดยรวม
จนอาจเกิดภาวะขาดทุนได้ ดังนั้น กลุ่มบริษัทฯ
จึงมีความจำเป็นอย่างยิ่งที่จะต้องดำเนินการไม่ต่อสัญญาลิขสิทธิ์กับค่าย Twentieth Century Fox
Home Entertainment และค่าย Buena Vista Home Entertainment ซึ่งสิ้นสุดลง
ในเดือนกันยายน และธันวาคม 2549 ตามลำดับ

อย่างไรก็ตาม ทางบริษัทกำลังอยู่ในระหว่างการสรรหาธุรกิจบันเทิงในรูปแบบอื่นๆ
ที่มีศักยภาพเพียงพอที่จะสร้างยอดขาย และผลกำไรให้กับบริษัทได้
นอกเหนือไปจากธุรกิจการบันเทิงด้านภาพยนตร์ที่ดำเนินการอยู่เดิม ทั้งนี้เพื่อเป็นการลดความเสี่ยง
และสร้างความมั่นคงทางธุรกิจให้กับบริษัทในระยะยาวต่อไป

-   ความเสี่ยงที่สำคัญในการดำเนินธุรกิจของกลุ่มซีวีดี ได้แก่ ความเสี่ยงเกี่ยวกับลิขสิทธิ์ภาพยนตร์
    ความเสี่ยงเกี่ยวกับความผันผวนของอัตราแลกเปลี่ยนเงินตราต่างประเทศ
    ความเสี่ยงเกี่ยวกับการบริหารคุณภาพของลูกหนี้ ความเสี่ยงเกี่ยวกับสินค้าล้าสมัย
    (โปรดดูรายละเอียดในส่วนของ “ปัจจัยความเสี่ยง”)

-   บริษัท ได้รับผลประเมินการกำกับดูแลกิจการ ประจำปี 2549 ให้อยู่ในเกณฑ์ดี
    ซึ่งเกณฑ์ดังกล่าวมีระดับคะแนนเฉลี่ยโดยรวมอยู่ในช่วง 80-89 คะแนน
    จากโครงการผลสำรวจบรรษัทภิบาลของบริษัทจดทะเบียน (Baselining Corporate
    Governance Practices of Thai Listed Companies) ประจำปี 2549
    ที่ดำเนินการโดย สมาคมส่งเสริมสถาบันกรรมการบริษัทไทย (IOD)
    ภายใต้การสนับสนุนจากตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์

-   บริษัทได้รับผลการประเมิน จากโครงการประเมินคุณภาพการจัดประชุมผู้ถือหุ้นสามัญ ประจำปี
    2549 ในระดับคะแนน 88 คะแนน
    จากผลการประเมินของสำนักงานคณะกรรมการกำกับหลักทรัพย์และตลาดหลักทรัพย์

-   ในเดือนพฤษภาคม 2549 บริษัทฯ ได้จ่ายเงินปันผลเพิ่มเติมแก่ผู้ถือหุ้นอีกหุ้นละ 1.70 บาท
    จำนวนหุ้นทั้งหมด 32.4 ล้านหุ้น เป็นจำนวนเงิน 55.08 ล้านบาท
    ซึ่งเป็นไปตามมติที่ประชุมใหญ่สามัญผู้ถือหุ้น ครั้งที่ 13/2549 เมื่อวันที่ 25 เมษายน 2549

-   ผลประกอบการของกลุ่มซีวีดีในปี 2549 เป็นผลกำไรสุทธิ 40.9 ล้านบาท กำไรลดลงจากปี
    2548 จำนวน 49.6 ล้านบาท ซึ่งส่วนใหญ่เป็นผลมาจากการลดลงของยอดขาย
    และอัตรากำไรขั้นต้น อันเนื่องมาจากภาวะเศรษฐกิจ ผลกระทบของราคาน้ำมัน
    อัตราดอกเบี้ยที่สูงขึ้น และภาวะการเมือง ส่งผลให้ผู้บริโภคระมัดระวังในการใช้จ่าย
    ตลอดจนปัญหาสินค้าละเมิดลิขสิทธิ์ในปัจจุบันได้ทวีความรุนแรงมากขึ้นเป็นลำดับ

แต่อย่างไรก็ตาม ปี 2549 บริษัทฯ ไม่มีรายได้อื่นที่เป็น Abnormal Items ในขณะที่ปี 2548
มีรายได้อื่นที่เป็น Abnormal Items จำนวนเงินประมาณ 26.5 ล้านบาท ดังนั้น
หากพิจารณาผลการดำเนินงานปกติ ปี 2549 เปรียบเทียบกับปี 2548
จะพบว่าอัตรากำไรสุทธิจากการดำเนินงานปกติ
เมื่อเทียบเป็นสัดส่วนกับรายได้จากการขายสินค้าและการให้บริการ จะอยู่ที่ 7% เท่ากัน